recursal/SuperWikiNEXT-32B huggingface dataset:
**Fredrik Wilhelm Sundwall** (1. joulukuuta 1843 Helsinki – 7. huhtikuuta 1929 Helsinki) oli suomalainen opettaja, seminaarin johtaja ja valtiopäivämies.

Sundwallin vanhemmat olivat professori Johan Mattias Sundwall ja Johanna Wilhelmina Aejmelaeus. Sundwallin puoliso vuodesta 1876 oli Fanny Augusta Sjöman (k. 1936), antiikintutkija Johannes Sundwall ja jääkärieverstiluutnantti Herman Sundwall olivat heidän poikansa. Fredrik Sundwall valmistui filosofian kandidaatiksi 1868 ja tuli Uudenkaarlepyyn seminaariin uskonnon ja kasvatusopin lehtoriksi 1880. Seminaarin johtajaksi Tammisaareen hän siirtyi 1886. Valtiollisista syistä hänet kuitenkin pakotettiin eroamaan toimestaan 1903, minkä jälkeen hän toimi uskonnon opettajana Helsingissä. Sundwallia pidettiin vakaumuksellisena ja etevänä opettajana. Hän laati useita oppikirjoja, kuten *Biblisk historia till folkskolans tjänst* (1893), joka suomennettiin ja käännettiin lapin kielelle. Hän myös toimitti aikakauslehteä *Tidskrift för folkskolan* ja oli kaikkien 1886–1918 pidettyjen kirkolliskokousten jäsen. Hän kuului lisäksi moniin eri komiteoihin ja oli porvarisssäädyssä Uudenkaarlepyyn edustaja valtiopäivillä 1885 ja Tammisaaren edustaja 1891, 1897, 1899, 1900, 1904–1905 ja 1905–1906.

Lähteet
-------

1. 1 2  Heikinheimo, Ilmari (toim.): *Suomen elämäkerrasto*, s. 729. Helsinki: WSOY, 1955.
2. ↑  Sigurd Nordenstreng: *Porvarissäädyn historia Suomen valtiopäivillä 1809–1906: Osa V*, s. 335–336. Helsinki: Otava, 1921.

Aiheesta muualla
----------------

* Fredrik Sundwall. *Ylioppilasmatrikkeli 1853–1899*. Helsingin yliopiston verkkojulkaisu.
* Mäkelä-Alitalo, Anneli: / Sundwall, Fredrik Wilhelm (1843–1929) *Kansallisbiografia-verkkojulkaisu (maksullinen)*.  23.3.2007. Helsinki:  Suomalaisen Kirjallisuuden Seura.

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF

 |
|  |
| Kansalliset | 
* Norja
* Suomi (KANTO)

 |
|  |
| Henkilöt | 
* Kansallisbiografia
* Uppslagsverket Finland
* Biografiasampo
* Ylioppilasmatrikkeli 1853–1899

 |

 |
**Kendall Hunter** (s. 16. syyskuuta 1988, Tyler, Texas) on yhdysvaltalainen entinen amerikkalaisen jalkapallon pelaaja, pelipaikaltaan keskushyökkääjä. Hunter pelasi lyhyellään urallaan NFL-liigan San Francisco 49ersissa ja New Orleans Saintsissa vuosina 2011–2015.

Pelaajaura
----------

San Francisco 49ers varasi yliopistojalkapalloa Oklahoman valtionyliopiston joukkueessa pelanneen Hunterin vuoden 2011 NFL:n varaustilaisuudessa neljännellä kierroksella, 115. pelaajana. Tulokaskaudellaan hän toimi Frank Goren varamiehenä yhdessä Anthony Dixonin kanssa.

Hunter loukkasi polvensa harjoitusleirillä kesällä 2014, eikä kyennyt ollenkaan pelaamaan kaudella 2014. Hän teki sopimuksen joulukuussa 2015 New Orleans Saintsin kanssa, jossa hän pelasi vain kaksi ottelua ennen kauden päättävää loukkaantumista.

Kesällä 2017 Hunter teki sopimuksen kanadalaisen jalkapallon pääsarjassa CFL-liigassa pelaavan Toronto Argonautsin kanssa. Hunter osallistui joukkueen harjoitusleirille, mutta päätti lopettaa uransa ennen kauden alkua.

Lähteet
-------

1. 1 2  Kendall Hunter Stats *pro-football-reference.com*. Viitattu 18.2.2019. (englanniksi)
2. ↑  Saints sign RB Kendall Hunter, promote FB Toben Opurum ESPN. Viitattu 18.2.2019. (englanniksi)
3. ↑  Saints' Kendall Hunter: Placed on IR CBS. Viitattu 18.2.2019. (englanniksi)
4. ↑  Argos’ RB Kendall Hunter retires *cfl.ca*. Viitattu 18.2.2019. (englanniksi)
**Tarkistuslista** on toistuvia tehtäviä varten tarkoitettu apuväline, jonka tarkoitus on vähentää ihmisen muistin ja huomiokyvyn ongelmista johtuvia virheitä. Tarkistuslista auttaa varmistamaan tehtävän suorittamisen johdonmukaisuuden ja kattavuuden.

Tarkistuslistoja käytetään 1) varmistamaan, että turvallisuuskriittiset toimet suoritetaan täydellisinä ja oikeassa järjestyksessä ja 2) vähemmän kriittisissä sovelluksissa varmistamaan, ettei osatehtäviä jää tekemättä. Tehtävälista tai ostoslista ovat yksinkertaisia esimerkkejä tarkistuslistoista.

Pitemmälle viety esimerkki on lentoliikenteessä käytettävä lentoa edeltävien toimien tarkistuslista, jonka tehtävänä on varmistaa turvallinen lentoonlähtö.

Tarkistuslistan ensisijainen merkitys on toimia tehtävän dokumenttina, johon tehtävän suoritusta systemaattisesti verrataan.

Hyvin suunniteltu tarkistuslista voi vähentää pyrkimystä välttää, jättää pois tai vähätellä jonkin tehtävän tärkeitä vaiheita. Käyttökelpoisuuden ja käyttäjien suosion varmistamiseksi tarkistuslistan tulisi olla helppolukuinen, sisältää vain välttämättömät tarkistukset ja olla niin lyhyt kuin on käytännöllistä.

Lähteet
-------

1. ↑  Higgins, W.Y. & Boorman, D.J.: An analysis of the effectiveness of checklists when combined with other processes, methods and tools to reduce risk in high hazard activities *Boeing Tech Journal*.  2016. Boeing. Viitattu 18.3.2023.
2. ↑  Puscasu, Alex: Checklist, what is it and why use it? *apepm.co.uk*.  9.2.2023. Viitattu 18.3.2023.
3. ↑  Degani, Asaf & Wiener, Earl L.: Human Factors of Flight-Deck Checklists: The Normal Checklist *NASA Contractor Report 177549*.  1990. NASA. Viitattu 18.3.2023.
4. 1 2  Ranapurwala, S.I.: Prevention of Scuba Diving Mishaps Using a Predive Checklist: a Cluster Randomized Trial *Doctoral Dissertation*.  2014. University of North Carolina.
5. ↑  Safety Regulation Group: CAP 676: Guidance on the Design, Presentation and Useof Emergency and Abnormal Checklists  30.8.2006. Civil Aviation Authority. Viitattu 18.3.2023.

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: en:Checklist
**Peter Ablinger** (15. maaliskuuta 1959 Schwanenstadt, Itävalta) on Berliinissä asuva itävaltalainen nykytaidemusiikin säveltäjä.

Ablinger opiskeli alun perin taidegrafiikkaa ja jazzpianon soittoa mutta vaihtoi säveltämiseen, jota hän opiskeli Gösta Neuwirthin johdolla Grazissa ja Roman Haubenstock-Ramatin johdolla Wienissä.

Vuonna 2005 Ablinger käynnisti projektin, jossa Grazin kaupunki muuttui monitaiteelliseksi, kaupungin ääniä hyödyntäväksi musiikkiteokseksi *Cityopera Graz*. Sittemmin samaa ideaa on toteutettu teoksissa *City Opera Buenos Aires* ja *Landscape Opera Ulrichsberg*. Ablingerin teoksia on ollut esillä muun muassa uuden musiikin festivaaleilla ja Venetsian biennaalissa.

Italialainen musiikkilehti *Classic Voice* järjesti vuonna 2016 äänestyksen parhaista 2000-luvulla sävelletyistä teoksista, vastaajina sata eurooppalaista nykymusiikin tuntijaa. Neljä Ablingerin teosta saivat siinä ääniä: *Voices and piano* (2012, 6 ääntä), *Speaking Piano* (2009, 4 ääntä) sekä *Landschaftsoper* (2009, 4 ääntä).

Kesällä 2013 Ablinger oli säveltäjävierailijana Viitasaaren Musiikin aika -tapahtumassa. Tapahtuman verkkosivulla säveltäjää luonnehditaan näin:

> *Ablinger on tunnettu rajoja avaavasta musiikkinäkemyksestään, joka määrittelee uudelleen musiikillisen äänen, ajan ja tilan. Musiikilliset hälyt eivät merkitse hänelle kaaosta, energiaa, vastakohtaa tai epäjärjestystä, vaan ovat olemassa sellaisenaan ilman symboliikkaa. Ablingerin sanoin hälyt ja äänet ovat meille olemassa hyväilläkseen aisteja ja harhauttamassa järkeä, ja kuuleminen on se, mikä meidät luo.*
> 
>

Lähteet
-------

1. 1 2 3  Peter Ablinger Musiikin ajan pääsäveltäjävieraaksi (Arkistoitu – Internet Archive), Musiikin aika 2013. Viitattu 21.1.2017.
2. ↑  Koskinen, Janne: Asiantuntijat äänestivät Magnus Lindbergin ja muut konkarit keskikastiin, Herrasmiehen päiväkirja -blogi 20.1.2017. Viitattu 22.1.2017.
3. ↑  Säveltäjä Peter Ablinger vierailee Musiikin ajassa, Helsingin Sanomat 23.4.2013. Viitattu 21.1.2017.


|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Ranska
* BnF data
* Saksa
* Israel
* Yhdysvallat
* Tšekki
* Puola

 |
|  |
| Taiteenala | 
* BRAHMS
* MusicBrainz

 |
|  |
| Henkilöt | 
* Deutsche Biographie

 |
|  |
| Muut | 
* IdRef

 |

 |

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: de:Peter Ablinger
Peter Aalbæk Jensen syyskuussa 2010.
**Peter Aalbæk Jensen** (s. 8. huhtikuuta 1956 Osted) on tanskalainen elokuvatuottaja, joka perusti vuonna 1992 elokuvayhtiö Zentropan yhdessä Lars von Trierin kanssa. Hänen isänsä oli kirjailija Erik Aalbæk Jensen.*lähde?*

Zentropa on julkaissut Dogma 95-manifestistin ja tuottanut elokuvia, esimerkiksi *Dogville* (2003, pääosassa Nicole Kidman), *Dancer in the Dark* (2000, pääosassa Björk), *The Five Obstructions* ja *After the Wedding* (2006).*lähde?*

Jensen on toiminut executive-tuottajana yli 70 elokuvateatterilevityksessä olleessa kokoillan elokuvassa, perustanut useita tytäryhtiöitä ja häntä pidetään yleisesti yhtenä tärkeimmistä tanskalaisista elokuvatuottajista alkaen 1990-luvulta.

Jensen toimi tuomarina Tanskan *Got Talent* -kykyjenetsintäohjelmassa vuonna 2008.*lähde?*

Lähteet
-------

1. ↑   (Arkistoitu – Internet Archive)
2. ↑

Aiheesta muualla
----------------

* Peter Aalbæk Jensen Internet Movie Databasessa. (englanniksi)
* Peter Aalbæk Jensen Elonetissä.
* Zentropa-elokuvayhtiö

|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* VIAF
* WorldCat

 |
|  |
| Kansalliset | 
* Espanja
* Ranska
* BnF data
* Katalonia
* Saksa
* Israel
* Yhdysvallat
* Puola

 |
|  |
| Tieteilijät | 
* CiNii

 |
|  |
| Henkilöt | 
* Deutsche Biographie
* Elonet

 |
|  |
| Muut | 
* IdRef

 |

 |
**Kendi** on suomalainen dance-musiikkia soittava yhtye. Sen muodostavat Jaakko Salovaara ja hiphop-artisti Yavis (Suvi Valkonen). 

Kendin esikoissingle on nimeltään *Connected*. Yhtyeen toinen single *Heartbeat of the City* jaettiin radioille syyskuussa 2008 ja debyyttialbumi *Loudspeaker* julkaistiin Suomessa 1. lokakuuta 2008.
Yavis vastaa kappaleiden sanoitus- ja räppäyspuolesta ja Jaakko Salovaara kappaleiden sävellyksistä ja tuottamisesta. Vierailevana miesvokalistina on salanimellä Vince Jackson esiintyvä, Idols-tuomarinakin tunnettu Patric Sarin.

Julkaisut
---------

### Albumit

* Loudspeaker (2008)

### Singlet

* Connected (2008) FIN #16
* Heartbeat Of The City (2008) FIN #2
* Boogieman (2009)

Muuta
-----

Yhtyeen lauluosuuksista vastaava Yavis pääsi vuonna 2001 räpin SM-kilpailuissa finaaliin. Vuonna 2002 hän julkaisi kaksi singleä (*Mind Games* ja *Eacher*). 22. elokuuta 2003 julkaistiin Yaviksen EP *Baggy Pants Comic*.

Lähteet
-------

* Kaksikon esittely EMIn sivuilla
**Australian ja Uuden-Seelannin armeijakunta** (engl. *Australian and New Zealand Army Corps*, lyh. **ANZAC**) oli brittiläinen armeijakunta ensimmäisessä maailmansodassa. Se osallistui vuonna 1915 Gallipolin taisteluun, jossa se kärsi suuria tappioita. Armeijakunnan komentajana toimi kenraali William Birdwood ja toukokuusta 1918 alkaen kenraali John Monash.*tarvitaan parempi lähde*

Gallipolin taistelusta tuli Australiassa ja Uudessa-Seelannissa kansallinen legenda, "ANZAC-myytti", joka korostaa ANZAC-joukkojen erilaisuutta muihin brittiarmeijan sotilaisiin verrattuna. Myytin mukaan Gallipolin tappio oli erityisesti Australian ja Uuden-Seelannin tragedia, jonka aiheuttivat korkeat brittiupseerit. Armeijakunnan perinteitä vaalitaan näissä maissa ANZAC-päivänä 25. huhtikuuta eli Gallipolin maihinnousun vuosipäivänä.

Lähteet
-------

1. 1 2 3  Encyclopaedia Britannica (Hakusana *ANZAC*) *britannica.com*. Viitattu 4.11.2018. (englanniksi)
2. 1 2 3  Länsisalo, Heikki: Kun 1900-luvun Euroopassa käytiin 1800-luvun sotaa *Nuori Voima*.  27.2.2017. Viitattu 4.11.2018.
3. ↑  Sir William Birdwood Firstworldwar.com. Viitattu 15.1.2019. (englanniksi)
*Tämä artikkeli kertoo videokasetista. Kivesveto Go Gon EP-levystä on erillinen artikkeli.*

**Saatana kutsuu minua** on Marja-Liisa Huhdan ohjaama ja Kirkon AV-toimituksen tuottama lyhyt valistuselokuva vuodelta 1994. Sitä markkinoitiin dokumenttina, mutta suuri osa elokuvasta on käsikirjoituksen mukaan näyteltyä tarinankerrontaa. Saatetekstin mukaan "ohjelma kertoo kuinka tavallinen nuori huomaamattaan joutuu mukaan saatananpalvojien toimintaan" ja perustuu "liikkeessä mukana olleen tytön kokemuksiin".

Lyhytelokuvan taustalla vaikutti Yhdysvalloista 1990-luvun alussa Suomeen levinnyt saatananpalvontapaniikki. Se oli salaliittoteoria, joka väitti saatananpalvojien salaisen kultin hyväksikäyttävän lapsia ja nuoria. Videokasetista tuli suosittu, ja sitä myytiin ja vuokrattiin kouluihin suuria määriä. Ohjelmaa katsottiin mm. uskonnontunneilla, ja vuoteen 1996 mennessä siitä oli tullut kirkon myydyin video. Lyhytelokuva näytettiin myös Ylen Koulu-TV:ssä.

*Saatana kutsuu minua* kertoo 11-vuotiaasta koulukiusatusta tytöstä, jonka tueksi toinen tyttö asettuu. Tyttö kysyy päähenkilöltä: "Haluuks sä tulla yhtä voimakkaaks ku mä?" Tämän jälkeen päähenkilö ajautuu vähitellen mukaan saatananpalvojien toimintaan. Toimintaan kuuluu itsetuhoista käyttäytymistä, lesboseksiä, alkoholin ja huumeiden käyttöä sekä veren uhraamista Saatanalle. Kolme vuotta jatkuneen saatananpalvonnan jälkeen päähenkilö joutuu mielisairaalaan. Kertomuksen lomaan on sommiteltu todellisten henkilöiden haastatteluja. Rikosylikomisario esimerkiksi kertoo poliisin tutkivan useita henkirikoksia, joista epäillään saatananpalvojia. Psykiatrinen sairaanhoitaja puolestaan kehottaa kysymään potilailta, onko Jeesus Jumalan poika, jotta saataisiin varmuus, onko kyse psyykkisestä sairaudesta vai saatananpalvonnasta. Lopussa haastatellaan päähenkilön esikuvana toimineen tytön äitiä, joka toivoo perheen vielä joskus palaavan ehjäksi.

1990-luvun lasten ja nuorten parissa *Saatana kutsuu minua* on saanut kulttimaineen, ja YouTubesta sitä on katsottu yli 70 000 kertaa.

Lähteet
-------

1. 1 2 3  Saatana kutsuu minua. *Elonet*. Viitattu 18.12.2021.
2. 1 2 3  Mikkonen, Nadja: Peloteltiinko sinuakin nuorena saatananpalvonnalla? 90-luvun mediapaniikki näkyi kouluissakin, ja se teki Päivi Niemestä kuuluisan *Yle*.  1.2.2020. Viitattu 17.12.2021.
3. 1 2  Huhta, Marja-Liisa: *Saatana kutsuu minua*. Suomi,  1994.
Halo Etelänavalla. Kuvassa näkyvissä: **horisonttirengas** (vaakalinja), 22° halo (ympyrä) kahdella sivuauringolla (kirkkaat täplät) ja 46° ylläsivuava kaari.  
Photo: Cindy McFee, NOAA, December 1980.
Horisonttirengas Etelänavalla.
**Horisonttirengas** on haloilmiö, jossa valkea rengas kiertää taivaankantta horisontin suuntaisesti. Se on aina samalla korkeudella kuin renkaaseen liittyvä Aurinko tai Kuu. Se on myös kauttaaltaan saman värinen. Horisonttirenkaasta nähdään yleensä vain osa, kokonaan näkyessään se on vaikuttava näky. Taitava havaitsija saattaa nähdä renkaan noin kymmenen kertaa vuodessa. Kokonaisena se näkyy erittäin harvoin, vain noin kerran vuodessa.

Katso myös
----------

* luettelo yleisimmistä haloilmiöistä

Lähteet
-------

* Horisonttirengas *Astro.utu.fi*. Viitattu 19.2.2021.
* Parhelic Circle *Atoptics.co.uk*. Viitattu 19.2.2021. (englanniksi)

### Viitteet

1. ↑  A magnificent halo.  21.12.1980-12-21. NOAA.  Arkistoitu 13.12.2006. Viitattu 14.4.2007. (englanniksi)
2. 1 2  Parhelic Circle *Atoptics.co.uk*. Viitattu 19.2.2021. (englanniksi)
Kengo Kuma (oik.) vuonna 2009.
Kengo Kuman suunnittelema M2-rakennus Setagayassa, Tokiossa.
Asakusan turistikeskus.
**Kengo Kuma** (jap. 隈研吾, s. 1954 Kanagawa) on Tokiossa asuva japanilainen arkkitehti ja kirjailija.

Kengo Kuma valmistui arkkitehdiksi Tokion yliopistosta vuonna 1979. Vuosina 1985–1986 hän jatkoi opintojaan New Yorkissa Columbian yliopistossa.

Kuma haluaa rakentaa paikallisista materiaaleista. Hän on käyttänyt materiaaleina runsaasti bambua ja japaninsetriä, samoin kiveä ja maata. Kuman opiskellessa arkkitehdiksi suosittiin yleisesti betonia ja terästä. Näistä materiaaleista Kuma ei kuitenkaan milloinkaan innostunut.

Kengo Kuma on saanut lukuisia arkkitehtuuripalkintoja. Vuonna 2002 hänelle myönnettiin Spirit of Nature -palkinto, jota suomalainen Puu kulttuurissa -yhdistys jakaa kahden vuoden välein Lahdessa. Kuma oli toinen palkittu, ensimmäinen oli italialainen Renzo Piano.

Palkinnon perusteluissa todettiin, että Kuma ymmärtää materiaalien taitavan käytön merkityksen ja mahdollisuudet työssään. "Monia Kuman töitä luonnehtii hienostunut puun käyttö ja syvä ymmärtämys puun luonteesta rakennusmateriaalina. Hän on onnistuneesti yhdistänyt uusia ja perinteisiä elementtejä ja luonut täysin modernia arkkitehtuuria, joka on silti hienovaraisesti ja huolellisesti sopeutettu olemassa olevaan ympäristöön", palkintolautakunta arvioi.

Kuma on kirjoittanut useita kirjoja ja kymmenittäin artikkeleja arkkitehtuurista.

Vuonna 2015 hän voitti vuoden 2020 Tokion uuden olympiastadionin suunnittelukilpailun, kun edesmenneen brittiläis-irakilaisen Zaha Hadidin alkuperäinen suunnitelma oli kaatunut lähes kahden miljardin euron kustannuksiin.
Rakentaminen alkoi joulukuussa 2016 ja se kestää 3 vuotta marraskuuhun 2019, jos viivästyksiä ei tule, mikä on epätodennäköistä.

Aiheesta muualla
----------------

* Kengo Kuman virallinen kotisivu
* Making magic with materials and light
* News Bureau / Kuma (Arkistoitu – Internet Archive)

CommonsCommons
Wikimedia Commonsissa on kuvia tai muita tiedostoja aiheesta **Kengo Kuma**.

|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Espanja
* Ranska
* BnF data
* Katalonia
* Saksa
* Israel
* Yhdysvallat
* Ruotsi
* Japani
* Tšekki
* Korea
	+ 2
* Alankomaat
* Puola

 |
|  |
| Tieteilijät | 
* CiNii

 |
|  |
| Taiteenala | 
* Museum of Modern Art
* ULAN

 |
|  |
| Muut | 
* SNAC
* IdRef

 |

 |
**Armor King** on kahden eri fiktiivisen Tekken-hahmon nimi. Armor King I oli mukana ensimmäisestä *Tekkenistä* lähtien ja Armor King II esiteltiin *Tekken 5: Dark Resurrectionissa*.

Armor King I
------------

Armor King oli osallistunut The King Of Iron Fist -turnaukseen tasatakseen tilit King -nimisen ammattilaispainijan kanssa, jonka kanssa oli menettänyt toisen silmänsä painikehässä. Armor King kantoi syvää kaunaa tästä ja otti osaa turnaukseen ja toden totta voittikin Kingin. Kaksi vuotta sitten käydyn "ystävyysottelun" jälkeen kahdelle painijalle oli kehittynyt luja ystävyys-suhde. Ennen neljättä turnausta, Armor Kingin surmasi baaritappelussa australialainen humaltunut Craig Marduk. King maksoi myöhemmin miehen takuut tasatakseen tilit.

Armor King II
-------------

Viidennellä turnauksella itseään Armor Kingiksi nimittävä tuntematon henkilö osallistui turnaukseen. Tämä antoi Mardukille kunnon selkäsaunan ja jatkoi pidemmälle. King vakuuttui miehen ilmiömäisestä painitaidoista ja alkoi pikkuhiljaa miettiä, että oliko kyseessä Armor Kingin paluu. Mies vain ei ollut tuntevinaankaan Kingiä. Kingin ja Mardukin ystävystyttyä he halusivat selvittää Armor Kingin todellisen minän, ja miksi hän runteli Kingiä ja Mardukia niin armotta. Loppuvideoissa Armor King saapuu hautausmaalle, jossa Marduk kaivaa Armor Kingin hautaa esiin, mutta Armor King makaa yhä arkussa kuolleena. Armor King (II) saapuu haudalle ja sanoo Mardukille olevansa alkuperäisen veli.
**Hormonaalinen säätelyjärjestelmä** ohjaa ihmisen elimistön biologisia rytmejä, kuten uni- ja valvetilan vuorottelua. Siihen kuuluvat ihmisellä muuta hormonieritystä ohjaavat hypotalamus ja aivolisäke. Monet rytmeistä ovat sisäsyntyisiä eli endogeenisia, kehon itsensä tahdistamia. Usein niihin liittyy myös ympäristöstä tulevia eli eksogeenisia vaikutuksia.

Ihmisen sisäsyntyisesti tahdistettuja rytmejä ovat naisten kuukautiskierto sekä unen ja valvetilan vuorottelu eli vuorokausirytmi. Vuorokausirytmi vaikuttaa vireystilaan. Ihmisen niin sanottu biologinen kello säätelee vuorokausirytmiä. Biologinen kello on paikannettu limbisen järjestelmän hypotalamukseen. Esimerkiksi valoisuuden vähentyessä hypotalamukseen kytkeytyvä käpyrauhanen alkaa erittää nukahtamista edistävää melatoniinia. 

Hormonaalinen säätelyjärjestelmä vaikuttaa myös muistiin ja tunteisiin. Hippokampukseen kytkeytyneellä mantelitumakkeella on keskeinen merkitys emotionaalisesti värittyneiden asioiden muistamisessa. Sen aktivoivat voimakkaiden tunnetilojen yhteydessä erittyvät hormonit, kuten adrenaliini ja kortisoli. 

Hormonaalinen säätelyjärjestelmä säätelee nimensä mukaisesti hormonien tuotantoa. Hormonit vaikuttavat monella tapaa ihmisen toimintaan. Esimerkiksi seksuaaliset halut ovat peräisin testosteronin ja estrogeenin pitoisuuksien vaihteluista. Myös ympäristön ärsykkeiden aikaansaama stressireaktio pohjautuu hormonien erittymiseen.

Umpieritysjärjestelmä

* Aivolisäke
* Haiman endokriininen osa
* Hypotalamus
* Kilpirauhanen
* Kivekset
* Käpyrauhanen
* Lisäkilpirauhanen
* Lisämunuainen
* Munasarja
**Hormajärvi** on pitkänkapea järvi Kuopion luoteisosassa Pohjois-Savossa. Sen pinta-ala on 1,2 neliökilometriä. Etäisyys Kuopion keskustasta on 20 kilometriä itäkaakkoon.

Maantiede
---------

Hormajärven ulottuvuus kaakosta luoteeseen on 4,9 kilometriä. Järven keskiosan leveys on noin puoli kilometriä. Pohjoisessa Soininlahden kohdalla järvi kapenee noin 900 metriä pitkäksi salmeksi, joka yhdistää järven luoteisinta kolkkaa pääaltaaseen. Myös kaakkoiskolkan Järvenpää sijaitsee jossain määrin erillään. Noin neljäsosa Hormajärvestä on vähintään kymmenen metriä syvä. Syvin piste, 22 metriä, sijaitsee järven eteläosassa.

Hormajärven saariluku on neljä. Laajin saari on järven keskiosassa sijaitseva runsaan hehtaarin laajuinen ja noin puolen kilometrin pituinen Pitkäsaari. Aivan sen luoteispuolella sijaitsee Korkeasaari. Saarten pohjoispuolella on kapea syvänne. Järven eteläosassa sijaitsee Tervonsaari ja luoteisosassa Verkkosaari. Hormajärven rannoilla on melko paljon pientaloja. Hormajärveä erottaa sen eteläpuolella sijaitsevasta Suvasveteen kuuluvasta Hormalahdesta noin 200 metriä leveä kannas, jota pitkin kulkee seututie 539.

Kartan perusteella Hormajärvestä virtaa nimetön laskuoja Hormalahteen, jonka korkeustaso on nelisen metriä Hormajärveä alempi. Hormajärven luoteispuolella sijaitsee salmimaisen kapea Saitta (87,7 metriä mpy).

Hormajärven vesitilavuus on 7 895 000 kuutiometriä.

Hormajärvi (04.273.1.004) kuuluu Suvasveden alueeseen (04.273), joka on kolmannen jakovaiheen vesistö Vuoksen vesistössä (04). Toinen jakovaihe on Kallaveden alaosan alue (04.27) ja ensimmäinen jakovaihe on Haukiveden–Kallaveden alue (04.2). Hormajärvi on kuudenneksi laajin Suvasveden alueen 304:stä vähintään hehtaarin laajuisesta vakavedestä. Selkeästi laajin on Iso-Kallaan kuuluva Suvasvesi.

Lähteet
-------

1. 1 2 3 4 5  Hormajärvi (sijainti maastokartalla) *Karttapaikka*. Helsinki:  Maanmittauslaitos. Viitattu 25.3.2023.
2. 1 2 3 4 5 6 7 8 9 10  Ympäristö.fi : Ympäristötiedon hallintajärjestelmä Hertta Ympäristötiedon hallintajärjestelmä Hertta. Viitattu 25.3.2023.
3. ↑  Hormajärvi (04.273.1.004) *Järviwiki*. Suomen ympäristökeskus. Viitattu 25.3.2023.
4. ↑  Suvasveden alue (04.273) *Järviwiki*. Suomen ympäristökeskus. Viitattu 25.3.2023.
**Teemu Sonne** (s. 16. helmikuuta 1993 Tampere) on suomalainen futsalpelaaja.

Debyytti Futsal-liigassa tapahtui marraskuussa 2011 Tervareita vastaan. Kauden päätteeksi Sonne juhli Ilveksen kanssa Suomen mestaruutta. Kaudella 2012–2013 Sonne pelasi Futsal-liigassa viisi peliä, joissa syntyi yksi maali SoFoa vastaan. Kauden päätteeksi hän voitti toisen Suomen mestaruutensa.

Sonne pelaa myös jalkapalloa, jossa hän edustaa Kakkosessa pelaavaa Tampereen Pallo-Veikkoja. Pelipaikaltaan Sonne on hyökkääjä. Hän on Tampereen Ilveksen kasvatti ja debytoi seuran edustusjoukkueen paidassa Kakkosessa kaudella 2012. Sonne pelasi seuran paidassa kauden aikana 13 ottelua, joissa syntyi yksi maali. Ilveksen noustua Ykköseen kaudeksi 2013 Sonne siirtyi paikalliskilpailija Tampereen Pallo-Veikkojen riveihin. Kauden aikana Sonne pelasi Kakkosessa 13 ottelua ja osui neljästi. Kaudella 2014 Sonne pelasi vain kolme ottelua ja niissäkin yhteensä reilut 90 minuuttia.

Lähteet
-------

* Teemu Sonne Transfermarkt-sivustolla (englanniksi)
* (Arkistoitu – Internet Archive)
* 
*
**Italian maanjäristys** tapahtui 24. elokuuta 2016 kello 3.36 paikallista aikaa lähellä Perugian kaupunkia Keski-Italiassa. Maanjäristyksen voimakkuus oli 6,2 momenttimagnitudia. Maanjäristyksessä on kuollut ainakin 247 henkeä ja loukkaantunut 368. Suurin tuho tapahtui Amatricen, Accumolin ja Arquata del Tronton kylissä. Niiden kaikki rakennukset tuhoutuivat lähes täysin. Järistysalueella oli onnettomuuden sattuessa noin 20 000 ihmistä.

Alueella sattui varhain aamulla 4,7 magnitudin jälkijäristys 25. elokuuta. 

Lähes samalla alueella, 68 km Perugiasta, sattui 6.6 momenttimagnitudin maanjäristys 30. lokakuuta. Norcian pikkukaupungin kirkko romahti ja Rooman metrolinjat suljettiin. Lokakuun loppupuolella koettiin myös 5.5 ja 6.1 momenttimagnitudin järistykset, joiden takia monien pikkukaupunkien asukkaat olivat poistuneet kodeistaan.

Lähteet
-------

1. 1 2 3  Italian maanjäristys – Tämän tiedämme nyt *Yle Uutiset*.  24.8.2016. Yleisradio Oy. Viitattu 24.8.2016.
2. ↑  Paavi saapui yllättäen maanjäristyksen runtelemaan Amatriceen
3. ↑  Italiassa jo 247 kuolonuhria, pelastustyöt jatkuvat – pikkutyttö kaivettiin raunioista *yle.fi*. Viitattu 25.8.2016.
4. ↑  Italy quake: Powerful tremor near Norcia destroys buildings *BBC*.  30.10.2016. Viitattu 30.10.2016.
**Teemu (Nikodemus) Törmälä** (11. elokuuta 1882 Kuopio – 1937 Neuvostoliitto) oli suomalainen työväenliikkeen aktivisti, joka Neuvosto-Venäjälle siirryttyään toimi mm. Kustannusliike Kirjan johtajana.

Teemu Törmälä syntyi suutarin perheeseen. Hän työskenteli leipurina ja myyjänä, kuului Helsingin suurlakkokomiteaan vuonna 1905, oli perustamassa Savon työväen säästöpankkia ja toimi sen hallituksen varapuheenjohtajana vuosina 1912–1918. Vuosina 1913–1916 hän oli eduskunnan varajäsen ja vuosina 1915–1918 Savon työväen sanomalehti- ja kirjapaino-osuuskunnan puheenjohtaja. Törmälä osallistui punaisten puolella Suomen sisällissotaan sekä toimi kansanvaltuuskunnan työasiain osaston kauppa-asiain valvojana ja rautatieneuvoston komissaarina. Huhtikuussa 1918 hän pakeni Venäjälle.

Törmälä suoritti punakomentajakurssit Pietarissa, osallistui Venäjän sisällissodan taisteluihin Inkerissä vuonna 1919 ja oli kukistamassa Kronstadtin kapinaa vuonna 1921. Hän toimi Kansainvälisen sotakoulun opettajana, kuului Vapaus-lehden toimituskuntaan ja johti Lännen vähemmistökansallisuuksien kommunistisen yliopiston suomalaista osastoa vuosina 1922–1927. Vuodesta 1923 lähtien hän kuului kustannusosuuskunta Kirjan hallitukseen. Vuosina 1927–1935 hän työskenteli Kirjan johtajana. 1930-luvun alussa Törmälä oli aktiivinen Kirjan yhteydessä toimineessa Suomen Kommunistisen Puolueen tukiryhmässä. Törmälä erotettiin viroistaan ja Neuvostoliiton kommunistisesta puolueesta lokakuussa 1935, vangittiin ja ilmeisesti teloitettiin vuonna 1937. Törmälän henkilömappi Venäjän yhteiskuntapoliittisen historian arkistossa päättyy vuoteen 1956.

Lähteet
-------

1. ↑  Harjula, Mirko: *Suomalaiset Venäjän sisällissodassa 1917–1922*, s. 576. Helsinki: Suomalaisen Kirjallisuuden Seura, 2006. ISBN 951-746-742-7.
2. ↑  Harjula, Mirko: *Suomalaiset Venäjän sisällissodassa 1917–1922*, s. 576–577. Helsinki: Suomalaisen Kirjallisuuden Seura, 2006. ISBN 951-746-742-7.
3. ↑  Kruhse, Pauli & Uitto, Antero: *Suomea rajan takana 1918–1944: Suomenkielisen neuvostokirjallisuuden historia ja bibliografia*, s. 27, 29. Julkaisija: Kansalliskirjasto. Jyväskylä: BTJ, 2008. ISBN 978-951-692-705-6.
4. ↑  Irina Takala: *Taistelua ja kuolemaa. Neuvosto-Karjalan suomalaiset 1920–30-luvuilla*, s. 155. Karjalan Sivistysseura, 2021. ISBN 978-952-7193-55-6.
5. ↑  Harjula, Mirko: *Suomalaiset Venäjän sisällissodassa 1917–1922*, s. 577. Helsinki: Suomalaisen Kirjallisuuden Seura, 2006. ISBN 951-746-742-7.
6. ↑  Kruhse, Pauli & Uitto, Antero: *Suomea rajan takana 1918–1944: Suomenkielisen neuvostokirjallisuuden historia ja bibliografia*, s. 48. Julkaisija: Kansalliskirjasto. Jyväskylä: BTJ, 2008. ISBN 978-951-692-705-6.
7. ↑  Luettelo 269, Suomen kommunistisen puolueen jäsenten henkilöasiakirjat *narc.fi*.  Arkistoitu 31.7.2018. Viitattu 31.7.2018.
**Lasten Oma Kirjakerho** oli Suomen suurin lastenkirjakerho.  Kerho perustettiin vuonna 1975, ja sitä kustansi Sanoma Media Finland Oy:n Kids Media. Lasten Oma Kirjakerho oli leikki-ikäisille suunnattu kirjakerho, joka myi Disney-aiheisia satu- ja puuhakirjoja. Kirjakerholla oli oma kerholehti, joka ilmestyi kerhon alkuvuosina nimellä *Kikero*.

Kirjakerhossa julkaistiin muun muassa Disney-aiheisia kultaisia kirjoja, joita tehtiin vuodesta 1955 vuoteen 1985. 1990-luvun lopulla ja 2000-luvun alussa kerhossa ilmestyi kirjoja, joiden selkään muodostui kuva Disney-hahmosta. Sarjassa ilmestyi kolme eri päätyä: dalmatiankoira, Bambi ja Dumbo. Kirjakerhon alkuvuosien kirjoissa oli juokseva numerointi. Kirjakerhon kirjoissa seikkailivat esimerkiksi Lentsikat, Autot, Nalle Puh, Aku Ankka ja Helinä-keiju. 

Lasten Oma Kirjakerho sisälsi myös 0–2-vuotiaille suunnatun Minit-kirjakerhon. Minit perustettiin vuonna 2011, ja sitä ennen Lasten Omassa Kirjakerhossa oli eri-ikäisille lapsille kaksi ryhmää: isompien Tikrut ja pienempien Pikku Ruut. 

Lasten Oman Kirjakerhon toiminta kirjakerhona päättyi 31.12.2016. Toiminta jatkuu **Lasten Oma Kauppa** -verkkokauppana, joka on avoin kaikille asiakkaille, eikä ostamiseen vaadita jäsenyyttä tai sitoutumista. 

Lasten Oma -konseptiin kuuluu myös digitaalinen palvelu nimeltä **Lasten Oma Satukirjasto**. Palvelu toimii nettiselaimella, ja siitä löytyy yli 400 kirjaa, joista yli puolet on äänikirjoja. Palveluun lisätään kirjoja kahden viikon välein. Kirjojen joukosta löytyvät mm. Disney-, Muumi-, Angry Birds-, Siiri-, Uppo-Nalle- ja Aino-kirjat. Satukirjastolla on myös oma iOS- ja Android-sovellus.

Lähteet
-------

1. ↑   Kirjat, kirjakerhot ja verkkokirjakaupat -tutkimus, Taloustutkimus Oy.
2. ↑  Suomen Kustannusyhdistyksen vuositilastot *tilastointi.kustantajat.fi*. Viitattu 17.3.2014.
3. ↑  Suomen Kustannusyhdistyksen pikatilastot *tilastointi.kustantajat.fi*.  Arkistoitu 17.3.2014. Viitattu 17.3.2014.
4. ↑  Disneyn kultaiset kirjat *people.uta.fi*.  Arkistoitu 12.3.2014. Viitattu 12.3.2014.
5. ↑  Kuvapäätyiset kirjat *sammonlaari.net*. Viitattu 12.3.2014.
6. ↑  Numeroidut kirjat *sammonlaari.net*. Viitattu 12.3.2014.

Aiheesta muualla
----------------

* Lasten Oma Kauppa (Arkistoitu – Internet Archive)
* Lasten Oma Satukirjasto (Arkistoitu – Internet Archive)
**Teemu Åkerblom** (s. 1990) on suomalainen jazzbasisti.

Åkerblom aloitti vuonna 2006 opiskelun Turun seudun musiikkiopistossa soittimenaan sähköbasso. Pari vuotta myöhemmin hänen soittimekseen kuitenkin vakiintui kontrabasso. Åkerblom jatkoi opiskelua Helsingin Pop & Jazz Konservatoriossa sekä vuodesta 2011 Sibelius-Akatemian jazzosastolla. Hänen keskeisiä opettajiaan olivat Ville Herrala, Antti Lötjönen ja Teppo Mäkynen. Syksyllä 2015 Åkerblom alkoi opiskella rahoitusta Haaga-Helia ammattikorkeakoulussa, ja sittemmin hänestä tuli Nordnetin meklari.

Åkerblom on esiintynyt Suomessa ja kansainvälisesti muiden muassa Timo Lassyn, Jukka Eskolan ja Severi Pyysalon kanssa. Hän on tullut tunnetuksi myös useista jazzkokoonpanoista, joihin ovat kuuluneet Filunki, Aura Flow ja The Fifth Avenue. Vuonna 2014 Turku Jazz -festivaalilla debyyttinsä teki Åkerblomin oma Teemu Åkerblom Quartet. Åkerblom valittiin tuolloin Turku Jazzin vuoden artistiksi.

Lähteet
-------

1. 1 2 3  Teemu Åkerblom Jazz Finland
2. ↑  Volavartti: Mitä pörssimeklari tekee? Jeremias Makkonen
**Philip Henry Askeli** (24. maaliskuuta 1886 Hailuoto – 13. marraskuuta 1962 Hyannis, Massachusetts) oli amerikansuomalainen piirtäjä, työväenliikkeen aktivisti ja terapeutti.

Askeli kävi kansakoulun ja muutti Yhdysvaltoihin vuonna 1900. Hän opiskeli Lockwoodin taidekoulussa Michiganin Kalamazoossa vuosina 1908–1909, New Yorkin taideteollisessa korkeakoulussa vuosina 1915–1916 ja Chicagon taideakatemiassa vuonna 1918. Vuosina 1916–1917 hän työskenteli *Duluth News Tribunen* mainospiirtäjänä.

Askeli liittyi nuorena työväenliikkeeseen. Hän työskenteli *Toverin* toimittajana vuosina 1912–1915, Amerikan Suomalaisen Sosialistijärjestön pääsihteerinä vuosina 1917–1922 ja *Työmiehen* toimittajana vuosina 1924–1927. Vuosina 1922–1923 Askeli työskenteli Petroskoissa ja vuosina 1927–1929 hän johti brooklynilaisen Co-operative Trading Association -osuuskunnan valistusosastoa. 1920-luvulla Askeli kuului Yhdysvaltain kommunistiseen puolueeseen, josta hänet erotettiin sen opposition mukana vuonna 1928. Myöhemmin hän oli sosiaalidemokraattisen Amerikan Suomalaisen Kansanvallan Liiton jäsen.

Poliittisen uransa jälkeen Askeli työskenteli fysioterapeuttina Bostonissa, Rhode Islandin Providencessa, Massachusettsin Hyannisissa sekä omistamallaan klinikalla Massachusettsin West Yarmouthissa. Hän suoritti tohtorin tutkinnon luontaislääkinnän alalta Chattanoogan Taylor-yliopistossa vuosina 1938–1939. Hän on myös kirjoittanut alaan liittyviä teoksia.

Teoksia
-------

* *Kaskuja 1*. Astoria: s.n. 1915.
* *Syökäämme oikein: johdatus ravintotieteeseen*. Fitchburg: Raivaaja kustannusyhtiö, 1933.
* *Yksi päivä kuluttajan elämässä: kolmiosainen osuustoiminnallinen kuvaelma*. Fitchburg: Raivaaja Pub. Co, 1936.
* *How to know yourself; ninety days to good health*. Philadelphia: Dorrance, 1960.

Lähteet
-------

1. 1 2 3 4 5  *Who’s Who Among Finnish Americans*, s. 12–13. Fitchburg: Raivaaja Publishing Company, 1949. Teoksen verkkoversio.
2. ↑    *Albuquerque Journal*, 16.11.1962, s. 107. Newspaperarchive.com.
3. 1 2 3 4  Sulkanen, Elis: *Amerikan suomalaisen työväenliikkeen historia*, s. 486–487. Fitchburg, Massachusetts: Amerikan Suomalainen Kansanvallan Liitto, Raivaaja Publishing Company, 1951. Teoksen verkkoversio.  (Arkistoitu – Internet Archive)
4. ↑  Kostiainen, Auvo: *The Forging of Finnish-American Communism 1917-1924*, s. 166. Turku: The Migration Institute, 1978. Teoksen verkkoversio.  (Arkistoitu – Internet Archive)
**Ralph Barton Perry** (3. heinäkuuta 1876 Poultney, Vermont – 22. tammikuuta 1957 Boston, Massachusetts) oli yhdysvaltalainen filosofi. Hän opiskeli Princetonin yliopistossa (Barchelor of Arts 1896) ja Harvardin yliopistossa (Master of Arts 1897, filosofian tohtori 1899), missä opetettuaan filosofiaa kolme vuotta Williams Collegessa ja Smith Collegessa hän oli opettaja vuosina 1902–1905, assistant professor vuosina 1905–1913, professori vuosina 1913–1930 ja Edgard Pierce filosofian professori vuosina 1930–1946. Hän oli American Philosophical Associationin itäisen divisioonan presidentti vuosina 1920–1921.

Perryn ollessa William Jamesin oppilaana Perrystä tuli yksi uuden realismin liikkeen johtajista. Perry toimitti Jamesin teoksen Essays in Radical Empiricism. Hän kiisteli valöörin naturalistisesta teoriasta ja havainnon ja tiedon uudesta realistisesta teoriasta. Perry kirjoitti William Jamesin elämäkerran. Siitä Perry sai Pulitzer Prize for Biography or Autobiography -palkinnon. Hän jatkoi luonnollisen tiedon lähestymisensä uudistamista. Amerikan uusrealistifilosofien ryhmän aktiivijäsenenä Perry täsmensi uuden realismin ohjelmaa vuoden 1910 tienoilla. Hän ajatteli poikkeavasti moraalisesta ja hengellisestä ontologiasta ja kääntyi pettymyksen filosofiaan. Hän oli militanttidemokratian puolustaja. *Puritanism and Democracy* on kuuluisa sota-ajan pyrkimys sovitella kaksi modernin Amerikan syntylähdettä. Vuodesta 1946 lähtien hän piti Glasgowssa Gifford-luentoja nimellä *Realms of Value*.

Hän meni naimisiin Rachel Berensonin kanssa. He asuivat Cambridgessä. Heidän poikansa oli Edward Barton Perry (syntynyt 1906). Hän meni vuonna 1932 naimisiin Harriet Armington Seelyen kanssa, joka oli lääkäri, kirurgi Dr. Walker Clarke Seelye of Worcesterin ja Annie Ide Barrows Seelyen tytär.

|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Ranska
* BnF data
* Katalonia
* Saksa
* Israel
* Belgia
* Yhdysvallat
* Latvia
* Japani
* Tšekki
* Australia
* Kreikka
* Korea
* Alankomaat
* Puola
* Vatikaani

 |
|  |
| Tieteilijät | 
* CiNii

 |
|  |
| Henkilöt | 
* Deutsche Biographie
* Trove

 |
|  |
| Muut | 
* SNAC
* IdRef

 |

 |
**Trakeobronkomalasia** on keuhkoputkisairaus, joka aiheuttaa sekä henkitorven että isojen keuhkoputkien painumista kasaan.

Trakeobronkomalasiassa hengitystiet ahtautuvat uloshengityksen aikana. Vain henkitorvessa tapahtuva kasaan painuminen on trakeomalasia. Pelkästään keuhkoputkissa esiintyessään tila on bronkomalasia. Trakeobronkomalasiassa molemmat ilmenevät samanaikaisesti. Trakeobronkomalasian tyypilliset oireet ovat kumea yskä, hengenahdistus ja lisääntynyt limaneritys. Joskus sen yhteydessä esiintyy myös veriyskää. Erittäin harvinaisissa tapauksissa trakeobronkomalasia on primaarista ja synnynnäisestä keuhkojen rustorenkaiden rakennepoikkeamasta johtuvaa. Sekundaarinen trakeobronkomalasia on yleisempi ja johtuu muista sairauksista, joihin kuuluvat astma, krooninen keuhkoputkentulehdus, keuhkolaajentuma ja relapsoiva polykondriitti. Keuhkojen krooninen tulehdus- ja ärsytystila ovat trakeobronkomalasian tunnettuja riskitekijöitä. Myös ylipainolla saattaa olla sairastumisriskiä kasvattava vaikutus.

Trakeobronkomalasia todetaan parhaiten ja yleisimmin bronkoskopian kautta. Harvemmin diagnostiikassa käytetään tietokonetomografiaa. Hoidossa voidaan turvautua keuhkoja laajentaviin sekä yskää hillitseviin lääkkeisiin, henkitorveen asennettavaan stenttiin tai ylipainehengityshoitoon. Trakeobronkomalasian taustalla olevan perussairauden hoito usein lievittää oireita. Myös omahoito on tärkeää. Esimerkiksi fysioterapeutin johdolla on mahdollista harjoitella tehokkaita hengitys- ja limanpoistotekniikoita. Voimakkaan yskimisen välttäminen on tarpeen, jottei ilmene hengitysteiden rasitusta tai hengenahdistuksen lisääntymistä eikä limannousu esty. Trakeobronkomalasian esiintyvyydestä ei ole tarkkaa tietoa, mutta sitä pidetään harvinaissairautena.

Lähteet
-------

1. 1 2 3  Trakeobronkomalasia Harvinaiset-verkosto, viitattu 15.7.2023
Mestarintunnelissa oli avoimien ovien päivät tammikuussa 2011.
Tunnelin eteläinen suuaukko

**Mestarintunneli** (ruots. *Mästartunneln*) on maantietunneli Kehä I:llä Espoon Leppävaarassa. Tunnelin louhintatyöt aloitettiin keväällä 2008 ja se oli kokonaan valmis vuodenvaihteessa 2011–2012. Tunneli otettiin käyttöön vaiheittain: Itään suuntautuva liikenne siirtyi tunneliin helmikuun 3. päivän vastaisena yönä 2011 ja toinen tunneli otettiin liikennekäyttöön yöllä 24.–25. helmikuuta 2011. Aluksi kummassakin ajoneuvotunnelissa oli käytössä kaksi ajokaistaa. Marraskuun 10. päivän iltana 2011 liikenne siirtyi käyttämään kaikkia ajokaistoja.

Mestarintunneli koostuu kahdesta rinnakkaisesta ajoneuvotunnelista ja niiden välille avatuista yhdystunneleista, joiden kautta pääsee tarvittaessa pelastautumaan toiseen ajoneuvotunneliin ja sitä kautta ulos. Tunneleiden eteläpää on noin 320 metrin matkalta kalliotunnelia, pohjoispäissä on noin 200 metrin betonitunneliosuus. Ajoneuvotunneleissa on yhteensä kahdeksan ajokaistaa.

Koska Kehä I:llä on runsaasti liikennettä, Mestarintunnelissa on käytössä ruuhkanhallintajärjestelmä. Pyrkimyksenä on, että liikenne ei seisahda tunneliin. Tunneliin päästettävää liikennettä ohjataan kaistaopastein, liikennevaloin ja puomein.

Mestarintunnelin pääurakoitsija oli YIT Rakennus Oy.

* Mestarintunnelin rakennustyömaata. Vallikallion kohdalla oli käytössä kiertotie vuoteen 2011 saakka.Mestarintunnelin rakennustyömaata. Vallikallion kohdalla oli käytössä kiertotie vuoteen 2011 saakka.
* Hätäpoistumisovi. Yhdystunnelin kautta pääsee toisen liikennesuunnan ajoneuvotunneliin.Hätäpoistumisovi. Yhdystunnelin kautta pääsee toisen liikennesuunnan ajoneuvotunneliin.
* Yhdystunnelissa on hätäpuhelin ja ohjeet.Yhdystunnelissa on hätäpuhelin ja ohjeet.

Lähteet
-------

1. 1 2  Tiedotteet Liikennevirasto. Viitattu 21.4.2012. [vanhentunut linkki]
2. ↑  *Selvitys Siltarekisterin laajentamisesta tunneli- ja laituritiedoilla, Tiehallinnon selvityksiä 10/2005*, s. 21-22. (Tunneliterminologia). Helsinki: Tiehallinto, 2005. ISBN 951-803-449-4. Teoksen verkkoversio (viitattu 27.12.2011).  (Arkistoitu – Internet Archive)
3. 1 2  Kehä I Leppävaarassa (Hanke-esite marraskuu 2011) Liikennevirasto. Viitattu 21.4.2012. [vanhentunut linkki]
4. ↑  Malka, Sari: Suomen levein tietunneli: Kehä I:n Mestarintunneli.  *-ing*, 2011. vsk, nro 1, s. 15-17.  YIT. Artikkelin verkkoversio. Viitattu 21.4.2012. [vanhentunut linkki]
5. ↑  Liikennejärjestelyt Liikennevirasto.  Arkistoitu 12.7.2015. Viitattu 21.4.2012.

Aiheesta muualla
----------------

* Kuvia tai muita tiedostoja aiheesta **Mestarintunneli** Wikimedia Commonsissa
Dortmundin yliopiston *Mathetower*.
**Dortmundin teknillinen yliopisto** (saks. *Technische Universität Dortmund*) on yliopisto Dortmundin kaupungissa, Nordrhein-Westfalenin osavaltiossa, Saksassa. Se sijaitsee Ruhrin alueella, Euroopan neljänneksi suurimmalla metropolialueella. Yliopistossa on noin 30 000 opiskelijaa sekä noin 7 000 työntekijää.

Yliopisto perustettiin 16. joulukuuta vuonna 1968. Tuolloin Ruhrin alueen teollisuus oli taantumassa, ja yliopiston perustaminen nähtiinkin tärkeänä taloudellisena siirtymänä raskaasta teollisuudesta teknologiaan. Yliopiston pääaineita ovat luonnontieteet, tekniikka, pedagogiikka, erityisopetus sekä journalismi.

Dortmundin teknillinen yliopisto oli alun perin nimensäkin mukaisesti teknillinen yliopisto. Vuonna 1980 se kuitenkin yhdistyi läheisen Ruhrin kasvatustieteellisen korkeakoulun kanssa, jolloin yliopiston opestustarjonta laajeni uusille urille.

Lähteet
-------

1. 1 2  Faltblatt "Zahlen, Daten, Fakten" *tu-dortmund.de*. Viitattu 25.6.2013.
2. 1 2  Rektorat *tu-dortmund.de*. Viitattu 25.6.2013.
3. ↑  Studierendenstatistik WS 2012/2013 *tu-dortmund.de*. Viitattu 25.6.2013.

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Dortmundin teknillinen yliopisto**.
* Viralliset sivut
Saberht kuvattuna John Speedin *The Theatre of the Empire of Great Britaine* -teoksessa.
**Saberht**, myös **Sæberht**, **Saeberht** tai **Sebert**, (k. 616 tai 617) oli itäsaksien eli Essexin kuningaskunnan ensimmäinen kristitty kuningas noin 604–616. .

Henry Huntingdonilaisen mukaan Saberhtin isä oli Essexin edellinen kuningas Sledda. Anglosaksien kronikan mukaan Saberhtin äiti puolestaan oli Kentin kuninkaan Ethelbert Kentiläisen sisar Ricula. Saberht hallitsi Essexiä enonsa nimittämänä ja alaisuudessa. Saberht kääntyi kristityksi Ethelbertin kääntymisen jälkeen.Saberhtin kastoi Lontoon piispa Mellitus.

Myöhempi legenda väitti, että Westminster Abbey olisi Saberhtin perustama, sillä Lontoo oli tuolloin itäsaksien pääkaupunki. Legendan todenperäisyys on kuitenkin hatara. Saberhtin kuoltua hänen poikansa Sæward, Sexred ja kolmas poika, jonka nimeä ei tunneta, nousivat valtaan ja samalla Essex palasi pakanuuteen, sillä Saberhtin pojat eivät olleet kääntyneet kristityiksi.

Lähteet
-------

1. 1 2 3  Saberht *Encyclopædia Britannica*. Encyclopædia Britannica, inc. Viitattu 18.11.2019. (englanniksi)
2. 1 2 3 4  Kings of Essex (East Saxons) Foundation for Medieval Genealogy. Viitattu 19.11.2019. (englanniksi)
3. ↑  Saint Mellitus of Canterbury *Encyclopædia Britannica*. Encyclopædia Britannica, inc. Viitattu 18.11.2019. (englanniksi)


|  |  |  |  |
| --- | --- | --- | --- |
| 

| * n
* k
* m
Essexin kuningaskunnan hallitsijat |
| --- |
|  |
| 
* Æscwine (527–587)
* Sledda (587–604)
* Saberht ~(604–616)
* Sexred ~(616/617–623)
* Sæward ~(616/617–623)
* Sigebert I Pieni ~(623–653)
* Sigebert II Hyvä (~653–660)
* Swithelm (660–664)
* Sighere (664–683)
* Sæbbi (664–~694)
* Sigeheard ~(694–709)
* Swæfred ~(695–709)
* Offa (~709)
* Saelred (709–746)
* Swæfberht (~715–738)
* Swithred (746–758)
* Sigeric I (758–798)
* Sigered (798–812)

 |

 |
**Lehtorousku** (*Lactarius bertillonii*) on rouskuihin kuuluva sieni. Toisin kuin useimmat rouskut, lehtorousku ei kelpaa ryöpättynäkään syötäväksi koska se on niin kitkerän makuinen.

Ulkonäkö
--------

Lehtorouskun lakki on suppilomainen, nukkapintainen ja himmeän liidunvalkoinen tai kermankellertävä, ja se voi kasvaa jopa 25 cm leveäksi. Lakin reuna on pitkään sisäänkiertynyt. Vanhempana lakkiin syntyy laikkuja. Lakin alapintaan olevat heltat ovat johteiset, harvat, paksut ja valkoiset tai kellanvalkoiset. Jalka on lyhyt ja kova. Heltoista tihkuva maitiaisneste on valkoista, hitaasti kellertyvää ja erittäin kirpeää. Sieni kerää maasta helposti roskia.

Kasvuaika ja -paikka
--------------------

Lehtorousku kasvaa elo-syyskuussa Suomessa vain maan eteläosissa. Se on yleinen vain etelärannikon lehdoissa. Lehtorousku on tammen ja koivun juurisieni.

Syötävyys
---------

Lehtorousku ei kelpaa syötäväksi. Sen maku on niin polttavan kirpeä, ettei se lähde pitkälläkään keittämisellä pois. Myrkyllinen se ei kuitenkaan ole.

Lähteet
-------

* Ryman, Svengunnar & Holmåsen, Ingmar: *Suomen ja Pohjolan sienet*. Suomentanut Irma Järvinen. WSOY, 1987. ISBN 951-0-14286-7.
* Korhonen, Mauri: *Uusi sienikirja*. Otava. ISBN 951-1-09106-9.

Aiheesta muualla
----------------

* LuontoPortti: Lehtorousku
* Fungorum: Lactarius bertillonii (englanniksi)

|  |  |  |
| --- | --- | --- |
| 

|  |  |
| --- | --- |
| Taksonitunnisteet | 
* Wikidata: Q2120857
* Wikispecies: Lactarius bertillonii
* BioLib: 275801
* CoL: 6NSL4
* Fungorum: 113827
* GBIF: 5248781
* IRMNG: 10379758
* MycoBank: 113827
* NBN: NHMSYS0001485982

 |

 |
Salvador Brotons vuonna 2014.
**Salvador Brotons** (s. 1959 Barcelona) on espanjalainen säveltäjä ja kapellimestari. Hän syntyi musikaaliseen perheeseen ja sai huilunsoiton opetusta isältään. Hän opiskeli sittemmin huilunsoittoa, sävellystä ja orkesterinjohtoa Barcelonan kunnalliskonservatoriossa. Hänen opettajiensa joukossa olivat Antoni Ros-Marbà, Xavier Montsalvatge ja Manuel Oltra. Vuonna 1985 Brotons sai Fulbright-stipendin; hän muutti Yhdysvaltoihin, jossa hän sai musiikin tohtorin arvon Floridan osavaltionyliopistosta.

Brotons on säveltänyt pääasiassa orkesteri- ja kamarimusiikkia. Hän on saanut lukuisia sävellyspalkintoja, kuten Espanjan kansallisorkesterin palkinnon (1977) *Neljästä kappaleesta jousille* sekä Barcelonan kaupungin palkinnon *Ensimmäisestä sinfoniasta* (1983) ja sitten myös teoksesta *Absences* (kertojalle ja orkesterille, 1986). Vuonna 1991 Brotons sai Kuningatar Sofían palkinnon orkesteriteoksesta *Virtus*. Brotons on säveltänyt lukuisia tilaustöitä, ja hänen musiikkiaan on julkaistu ja levytetty Euroopassa ja Yhdysvalloissa useilla levymerkeillä.

Brotonsista tuli vuonna 1991 Vancouverin sinfoniaorkesterin kapellimestari ja musiikillinen johtaja. Lisäksi hän on toiminut samoissa tehtävissä Vallèsin sinfoniaorkesterissa Barcelonassa (1997–2002) ja Baleaarien saarten sinfoniaorkesterissa Palma de Mallorcassa (1998–2001, 2009–). Brotons on esiintynyt vierailijana muiden muassa Etelä-Afrikan kansallisen sinfoniaorkesterin, Moskovan virtuoosien, RTVE-sinfoniaorkesterin, Málagan filharmonikkojen, Barcelonan sinfoniaorkesterin, Venezuelan Simón Bolívar -orkesterin, Montevideon filharmonikkojen, UANL-sinfoniaorkesterin (Meksiko), Pekingin sinfoniaorkesterin ja Bucheonin sinfoniaorkesterin johdossa.

Lähteet
-------

1. ↑  AllMusic: Salvador Brotons
2. 1 2 3  Naxos: Salvador Brotons


|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Espanja
* Ranska
* BnF data
* Katalonia
* Saksa
* Israel
* Yhdysvallat
* Tšekki
* Alankomaat
* Puola

 |
|  |
| Tieteilijät | 
* CiNii

 |
|  |
| Taiteenala | 
* MusicBrainz

 |

 |